 

**בבית הדין הצבאי המחוזי**

**במחוז שיפוטי ז"י**

**בפני ההרכב: אל"ם מאיר ויגיסר - אב"ד**

**סרן עלי פדול - שופט**

**סרן מרינה פאלביץ' - שופטת**

**בעניין: התובע הצבאי (ע"י ב"כ, קמ"ש דניאל אבבה)**

**נגד**

**הנאשם: X/XXX סמ"ר א' ש' (ע"י ב"כ, עו"ד לואי אלמן)**

**הכרעת - דין**

על פי הודאתו, מורשע הנאשם בעבירה של שימוש בלתי חוקי בנשק לפי סעיף 85 סיפא לחוק השיפוט הצבאי התשט"ן-1955 בצירוף סעיף 29 לחוק העונשין, התשל"ז-1977, ובסעיף של התנהגות שאינה הולמת לפי סעיף 130 לחוק השיפוט הצבאי, התשט"ו-1955, בהתאם לכתב האישום המתוקן ולפרטים הנוספים.

* **ניתנה היום, ו' באדר א' תשפ"ד, 15.02.2024, והודעה בפומבי ובמעמד הצדדים.**

\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופט אב"ד שופטת

**גזר - דין**

הנאשם הורשע על פי הודאתו בעבירה של שימוש בלתי חוקי בנשק בצוותא ובעבירה נגזרת של התנהגות שאינה הולמת. האירוע נושא כתב האישום התרחש בשעות הערב ביום 23 בנובמבר 2023. הנאשם ורס"ל ש' נשאו כל אחד נשק, רובה סער מסוג M16, ושתי מחסניות מתאימות לירי בו מתוקף תפקידים בשירות מילואים כנהגים. הם נסעו אל הישוב מסעדה ועצרו בדרך 3 פעמים במהלכם ירה הנאשם באמצעות נשקו באוויר. בפעם הראשונה ירה כדור אחד, בפעם השנייה ירה מספר כדורים ובפעם השלישית שוב ירה מספר כדורים. בסיום הירי, השיב את התקן ה"מק פורק" לנשקו והוציא את המחסנית מהנשק. הנאשם וחברו תיעדו במכשיר הטלפון הנייד את ביצוע הירי.

הנאשם התגייס לשירות ביום 20 בפברואר 2020 ושירת עד ליום שחרורו כנהג רכב מוביל. הוא השתחרר משירות ביום 20 בדצמבר 2022 וביום 29 באוקטובר 2023 החל בשירות מילואים פעיל. חקירתו נפתחה בעקבות דיווח שהתקבל במשטרת ישראל, אשר העלה חשד לביצוע ירי מהנשק, ובמסגרת החקירה הודה הנאשם בכל המיוחס לו בכתב האישום. הוא נעצר ביום 24 בנובמבר 2023 ושוחרר בתנאים מגבילים כעבור מספר שעות. הוא מצוי בתנאים מגבילים אלו עד היום.

הצדדים הציגו בפנינו הסדר טיעון במסגרתו התחשבו בחומרת העבירה: ביצוע ירי על ידי איש מילואים ותיק ביחד עם איש מילואים נוסף במספר הזדמנויות, תוך סיכון אחרים. כל זאת, בזמן תקופת הלחימה ובזמן שהשניים מצויים בשירות מילואים פעיל. מנגד התחשבו הצדדים בשירותו הצבאי של הנאשם אותו השלים באופן חיובי ביותר, בהתגייסותו לשירות מילואים על מנת להירתם לסייע למאמץ המלחמתי. כמו כן התחשבו בהודאתו באשמה, נטילת האחריות על מעשיו, ויתור ההגנה על טענות ראייתיות והחיסכון בזמן השיפוטי.

אין צורך להכביר במילים על החומרה הגלומה בשימוש בלתי חוקי בנשק. בפני בית דין הזה הובאו לא מעט תיקים, אף בעת האחרונה, שבהם ניתן לגלות בצער כיצד שימוש בלתי חוקי בנשק הוביל לפציעות ואף לתוצאות קטלניות. נוכח אותם אירועים מתחייבת מדיניות הענישה המחמירה בעבירות מסוג אלה, שעיקרה, הרתעת הפרט והחברה מעשיית שימוש בלתי חוקי בנשק וגרימת סיכון לאחרים. עם זאת בנסיבות שלפנינו לא נטען כי הירי בוצע לעבר מקום ישוב ודומה כי הנסיבות האירוע אינן ברף חומרה גבוה. התחשבנו גם בתרומתו של הנאשם לצה"ל, אף בעת הלחימה האחרונה וכן בהשלכות האירוע על הנאשם, הפסקת שירות המילואים והפסקת עבודתו בשב"ס.

בנסיבות אלה מצאנו לכבד את עתירתם המשותפת של הצדדים ולאמץ את הסדר הטיעון שהוצג.

**על הנאשם נגזרים, אפוא, העונשים הבאים:**

1. **שלושים (30) ימי מאסר לריצוי בפועל. הנאשם יתייצב לתחילת ריצוי עונשו ביום 4.4.2024 עד השעה 11:00 בבס"כ XXX. מתקופה זו ינוכה יום מעצרו ביום 24 בנובמבר 2023.**
2. **עונש מאסר מותנה בן שלושה (3) חודשים למשך שלוש (3) שנים לבל יעבור עבירה בנשק או עבירה של שימוש בלתי מורשה בנשק.**
3. **הורדה לדרגת טוראי.**

**ההפקדה שהפקיד הנאשם כחלק מתנאי שחרורו מן המעצר ודרכונו יושבו אליו.**

* **זכות ערעור כחוק.**
* **ניתן היום, ו' באדר א' תשפ"ד, 15.02.2024, והודע בפומבי ובמעמד הצדדים.**

\_\_\_\_\_\_\_\_\_\_\_­\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופט אב"ד שופטת

**העתק נכון מהמקור  
  
ק' בית הדין**

**נערך על ידי: ס.ש**

**בתאריך: 26.02.2024**

**חתימת המגיה: סגן שיר בן-ארמון**